Гуауи гуф1эгъуи зэпыщ1ащ

Еханэ пычыгъуэ 

Махуибл-жэщибл хьэдагъэр зэрыдэкIыу, Хьэнифэ унагъуэм яжриIащ:

—Си тхьэмадэфI, си гуащэ дыгъэ, си пщыпхъу дахэхэ! ЕмыкIу сыкъэвмыщI, фызинэщ, фызипсэщ. Ауэ си анэжьым и закъуэ унэ нэщIым къыщIэзнащ. Си хьэтыр къэфлъагъурэ хуит сыфщIмэ, си анэ и деж згъэзэжынт.

Гуащэ-тхьэмадэм хуит ящIри, зэшыпхъухэм я нэпсыр къелъэлъэхыу, Хьэнифэ ирагъэжбэжащ.

Хьэнифэ здынэсыжам цыхухэр къызэхуэсауэ пщантэм дэту,и анэр и псэм еджэу телъу ирихьэлэжащ.

—Си хъыджэбз закъуэ, сэ сыпхуэарэзыщ, а узытетым утемыкI. Си ужьыр махуэ пхухъу!—къыжиIэжри, анэм и псэр хэкIащ.

А псом и ужькIэ зы тхьэмахуэ дэкIауэ Хьэнифэ и унэбжи, хьэщIэщыбжи, куэбжи гъэбыдауэ, езыри дэмысыжу нэху къекIащ.

Языныкъуэхэм "Хьэнифэ Мыхьэмэт и адэ-анэм деж игъэзэжащ", адрейхэм "шэч хэмылъу ядыгъуащ", ещанэми, "псым зригъэтхьэлэжащ" жаIэт. Хэт сыт жимыIами, Хьэнифэ зэрахэмытыжыр гущIыхьэ ин ящыхъуат.

***